FI Euroopan unionin virallinen lehti C 13/1

Euroopan talous- ja sosiaalikomitean päätöslauselma tämänhetkisestä pakolaiskriisistä

(2016/C 013/01)

ETSK vaatii pikaisesti vastuullisia ja yhteisiä Euroopan laajuisia toimia massiiviseen pakolaisaaltoon vastaamiseksi

Tämänhetkistä turvapaikanhakijoihin liittyvää tilannetta ei voida hyväksyä. Sen ratkaiseminen edellyttää vankkaa EU-tason strategiaa, joka laaditaan yhteistyössä jäsenvaltioiden, työmarkkinaosapuolten ja muiden sidosryhmien kanssa ja jolla puututaan välittömästi kaikenlaisiin pakolaisten kohtaamiin ongelmiin.

Komitea on erittäin huolestunut humanitaarisesta kriisistä, joka koskettaa tällä hetkellä valtavaa pakolaisjoukkoa. Miehet, naiset ja lapset asettavat itsensä joka päivä hengenvaaraan päästäkseen Eurooppaan. Tämänhetkinen pakolaiskriisi on laajuudeltaan ennennäkemätön, ja sen seuraukset kohdistuvat kohtuuttomalla tavalla muutamiin jäsenvaltioihin. EU:n jäsenvaltioiden on tässä haastavassa tilanteessa osoitettava solidaarisuutta sekä sotaa, vainoa, konflikteja ja köyhyyttä pakenevia ihmisiä että toisiaan kohtaan. On kaikkien jäsenvaltioiden vastuulla varmistaa, että pakolaisilla on turvallinen tulomahdollisuus ja että heidät otetaan vastaan, sillä tämä kuuluu osana eurooppalaisiin perusarvoihin.

ETSK ilmaisee solidaarisuuteensa ja pahoittelee syvästi kuolemantapauksia sekä kovia olosuhteita, joista pakolaiset joutuvat kärsimään matkallaan turvaan. Komitea kehottaa kansalaisyhteiskunnan organisaatioita ja erityisesti ETSK:ssa edustettuina olevia järjestöjä tekemään kaiken mahdollisen pakolaisten vastaanottamisen ja kotouttamisen helpottamiseksi. ETSK antaa suurta arvoa paikallistason julkishallinnon, valtioista riippumattomien järjestöjen ja vapaaehtoistyöntekijöiden sitoutuneelle ja aktiiviselle työlle: ympäri Eurooppaa on toteutettu ruohonjuuritason aloitteita, joilla autetaan hädänalaisia ihmisiä.

Euroopan unionin on nyt osoitettava olevansa todellinen unioni ja hyväksyttävä yhtenäinen turvapaikkalainsäädäntö, johon sisältyy ensimmäiseksi Dublin-asetuksen tarkistaminen. Hallitusten ja poliitikkojen on vihdoin seurattava kansalaisten, järjestöjen ja lukuisien kuntien esimerkkiä: ne saavat aikaan paljon enemmän ja paljon nopeammin kuin valtioiden hallitukset ja EU:n toimielimet. ETSK pitää valitettavana, ettei neuvosto ole pystynyt vielä tekemään tarvittavia päätöksiä tässä kiireellisessä humanitaarisessa kriisitilanteessa. ETSK kehottaakin Eurooppa-neuvostoa pitämään ylimääräisen huippukokouksen ennen kuukauden loppua, jotta päästään sopuun konkreettisista toimenpiteistä ja ratkaisuista, myös oikeudenmukaisesta kiintiöjärjestelmästä.

ETSK on erittäin huolissaan Schengenin sopimukseen ja vapaaseen liikkuvuuteen parhaillaan kohdistuvista uhista, sillä kyse on yhdestä tärkeimmistä EU:n kansalaisia hyödyttävistä saavutuksista.

On myös tärkeää, että laaditaan pikaisesti toimenpiteitä tämänhetkisten pakolaisvirtojen perimmäisiin syihin puuttumiseksi. EU:n tulee tehdä lähtö- ja kauttakulkumaiden kanssa yhteistyötä näiden ongelmien ratkaisemiseksi, ja ETSK kannattaa komission ehdottamaa ihmisoikeuslähtöistä suhtautumistapaa tässä asiassa. ETSK painottaa myös tarvetta ottaa kansalaisyhteiskunta mukaan kolmansien maiden kanssa käytävään vuoropuheluun.